b'\n_START_ARTICLE_\nKurkkukasvit\n_START_SECTION_\nTuntomerkit\n_START_PARAGRAPH_\nKurkkukasvit ovat kiipeilevi\xc3\xa4 k\xc3\xb6ynn\xc3\xb6ksi\xc3\xa4, jopa puuvartisia liaaneja, joilla on lehtihankaisia tuen ymp\xc3\xa4rille kiertyvi\xc3\xa4 k\xc3\xa4rhi\xc3\xa4. Sekundaarinen aineenvaihdunta tuottaa mm. alkaloideja, triterpenoideja, sitrulliini-aminohappoa, saponiineja ja oksalaattikiteit\xc3\xa4. Kasveja peitt\xc3\xa4\xc3\xa4 karkea karvoitus, jonka solusein\xc3\xa4t ovat kalkkeutuneita ja soluissa on usein kystoliitteja; karvat ovat usein my\xc3\xb6s eritt\xc3\xa4vi\xc3\xa4. Lehdet ovat korvakkeettomia ja kourasuonisia. Lehdiss\xc3\xa4 saattaa olla mesirauhasia. Kasvit ovat yleens\xc3\xa4 kaksikotisia (hede- ja emikasvi erikseen), harvoin yksikotisia. Kukinto sijaitsee lehtihangassa, jossa sen lis\xc3\xa4ksi ovat my\xc3\xb6s hankasilmu ja k\xc3\xa4rhi tai viel\xc3\xa4 monimutkaisempi rakenne. Kukat ovat 3-7-lukuisia, tavallisesti kuitenkin viisilukuisia, ja niiden pohjus on tavallisesti maljamainen hypanthium tai verhi\xc3\xb6n ja teri\xc3\xb6n yhteenkasvu muodostaa putken. Verhi\xc3\xb6 on usein yhdislehtinen, harvoin se puuttuu; ter\xc3\xa4lehdetkin ovat kasvaneet yhteen keltaiseksi tai toisinaan punaiseksi torveksi. Hedekukissa on eri tavoin yhteen kasvanut tai erilehtinen heti\xc3\xb6, joka on erillinen my\xc3\xb6s hypanthiumista. Heteenponnet ovat kiertyneit\xc3\xa4 ja yksiteekaisia, eik\xc3\xa4 hedekukassa ole emi\xc3\xb6n j\xc3\xa4\xc3\xa4nnett\xc3\xa4. Emikukissa sen sijaan on joutoheteit\xc3\xa4 ja keh\xc3\xa4nalainen siki\xc3\xa4in, joka muodostuu 1-5 emilehdest\xc3\xa4, ja jossa on turvonneet laitaistukat. Niiss\xc3\xa4 on riippuvia siemenaiheita. Hedelm\xc3\xa4 on kota, joka avautuu k\xc3\xa4rjest\xc3\xa4\xc3\xa4n. Siemenet ovat tavallisesti litteit\xc3\xa4 ja vailla ravintovarastoa eli endospermi\xc3\xa4.\n_START_SECTION_\nLevinneisyys\n_START_PARAGRAPH_\nKurkkukasvit kasvavat enimm\xc3\xa4kseen tropiikissa ja subtropiikissa, jonkin verran my\xc3\xb6s lauhkeassa vy\xc3\xb6hykkeess\xc3\xa4. Satunnaisesti voi meill\xc3\xa4 Suomessa tavata viljelykarkulaisina tai -j\xc3\xa4\xc3\xa4ntein\xc3\xa4 mustakoirank\xc3\xb6ynn\xc3\xb6ksen (Bryonia alba), vesimelonin (Citrullus lanatus), kurkun (Cucumis sativus) ja kurpitsan (Cucurbita pepo).'